“Ya tilas panggonane Candi Prada iki sing dibor dening Lapindo,” kandhane priya sing saiki ngungsi ing Pasar Seni, Pondok Mutiara Sidoarjo. Yen ana kedadeyan sing kaya mengkene iki jare Totok merga perusahaan gas PT Lapindo Brantas nerak wewelar lan ora nyuwun sewu menyang dhanyange. “Yen biyen situse dirusak, saiki sing mbaureksa genti ngrusak bor-boran gas mau,” ujare klawan mantep. Dicritakake, rong dina sakdurunge banjir lumpur/endhut sing sedina nyemburake endhut 25.000 meter kubik iku kawiwitan (29 Mei 2006), Desa Siring ketekan bocah wuda watara umur patang taun, tuku rujak ing warunge Wak Ani. Bocah sing nyalawadi kuwi kandha, “Mbah, mari ngene kate ana gara-gara. Wong Porong kate dienthus blendhung-blendhung banyu,” ngono jarene. Bar kandha ngono bocah cilik kuwi njur ngilang ora jelas parane. Miturut Totok, semburan endhut ing Siring Porong mau bisa mandheg, syarate, yen wis ana wong wadon gelem nglakoni tapa wuda suwene 40 dina. Ature: Endang Irowati